KIRJALLINEN KYSYMYS E-1013/01 esittäjä(t): Salvador Garriga Polledo (PPE-DE) komissiolle. Digitaalista lukutaitoa koskeva yhteisön suunnitelma.



Virallinen lehti nro 340 E , 04/12/2001 s. 0146 - 0147



KIRJALLINEN KYSYMYS E-1013/01 esittäjä(t): Salvador Garriga Polledo (PPE-DE) komissiolle (30. maaliskuuta 2001) Aihe: Digitaalista lukutaitoa koskeva yhteisön suunnitelma Yli puolitoista miljoonaa uuden informaatioteknologian työpaikkaa voi jäädä täyttämättä Euroopassa vuonna 2003. Jotta tulevat puutteet voidaan välttää ja nykyisiä lievittää kaikkien EU:n jäsenvaltioiden olisi aloitettava digitaalisen lukutaidon kehittäminen, jottei sen puuttumisesta tule pahinta estettä Euroopan talouskehitykselle. Digitaalisen lukutaidon saattamisessa vaadittavalle, USA:n vertaiselle tasolle Euroopan unionilla on edessään sellainen haaste, johon vastaamista se ei voi välttää ja johon sen on vastattava mahdollisimman tehokkaasti. Voiko komissio ilmoittaa, mitä tukea yksityinen sektori voi odottaa tätä alaa koskevasta yhteisön politiikasta digitaalisten valmiuksien antamiseksi mahdollisimman monille eri ammateissa työskenteleville, jotta nykyistä ja odotettavissa olevaa ammattitaitoisen työvoiman pulaa uuden informaatioteknologian alalla voitaisiin lievittää ja jotta siihen voitaisiin valmistautua? Anna Diamantopouloun komission puolesta antama vastaus (18. kesäkuuta 2001) Komissio pitää hyvin tärkeänä yksityisen ja julkisen sektorin yhteistyökumppanuutta pyrittäessä edistämään digitaalisen lukutaidon opetusta. Arvoisan parlamentin jäsenen kannattaa tältä osin tutustua komission antamaan vastaukseen Juan Andrés Naranjo Escobarin esittämään kysymykseen E-0605/01(1). Esimerkkinä tämän alan toiminnasta voidaan mainita multimedia- sekä tieto- ja viestintätekniikka-alan johtavien yritysten (IBM, Cisco Systems, Nokia, SanomaWSOY, SmartForce) aloitteesta yhteistyössä komission kanssa La Hulpessa 10.-11. toukokuuta 2001 järjestetty eLearning-konferenssi (eLearning Summit)(2). Konferenssin aikana käydyissä yksityisen ja julkisen sektorin välisissä keskusteluissa käsiteltiin julkisen ja yksityisen sektorin uudenlaisiin yhteistyökumppanuuksiin perustuvan strategisen ohjelman kehittämistä eLearning-toimintaohjelman edistämiseksi. eLearning-aloite on osa eEurope-toimintaohjelmaa, jonka yhtenä ensisijaisena tavoitteena on investoida ihmisiin ja tietämykseen. Koulutusalaa koskevien eEurope-toimintaohjelman tavoitteiden toteutumista seurataan tarkastelemalla jäsenvaltioissa saavutettua edistystä, ja nämä tavoitteet pitäisi saavuttaa pääpiirteissään vuoteen 2002 mennessä. Sisämarkkina-asioiden neuvosto hyväksyi tämän lähestymistavan perustana olevat erityiset indikaattorit 30. marraskuuta 2000. Saavutettua edistystä arvioidaan säännöllisesti esikuva-analyysilla, joka perustuu hyväksyttyihin arviointimenetelmiin (Eurobarometri-kysely ja jäsenvaltioiden toimittamat tiedot, joita saadaan etenkin tietoyhteiskunnan työllisyys- ja yhteiskuntapoliittisia näkökohtia tarkastelevalta korkean tason ESDIS(3)-asiantuntijatyöryhmältä). (1) EYVL C 318 E, 13.11.2001, s. 86. (2) Lisätietoja: Multimedia_Ventures@compuserve.com tai jim.ayre@multimediaventures.com. (3) http://europa.eu.int/comm/employment_social/soc-dial/info_soc/esdis/index.htm.